News Update: Elon Musk เสียตำแหน่งเศรษฐีโลก อันดับ 2 หลังหุ้น Tesla ลงไม่หยุด - FINNOMENA
News Update: Elon Musk เสียตำแหน่งเศรษฐีโลก อันดับ 2 หลังหุ้น Tesla ลงไม่หยุด
9 ส.ค. 2564

เมื่อวันจันทร์ที่ผ่านมา Elon Musk ประธานเจ้าหน้าที่บริหารของบริษัทผู้ผลิตรถยนต์ไฟฟ้าอย่าง Tesla Inc. สูญเสียตำแหน่งบุคคลที่ร่ำรวยที่สุดเป็นอันดับสองของโลกให้กับ Bernard Arnault ประธาน LVMH เนื่องจากหุ้น Tesla ลดลงกว่า 2.2% ท่ามกลางแรงเทขายหุ้นเทคโนโลยีทั่วโลกและแรงขายจากปัญหาในธุรกิจในประเทศจีน
Musk ครองตำแหน่งมหาเศรษฐีที่ร่ำรวยที่สุดในโลกในดัชนีมหาเศรษฐีของบลูมเบิร์ก (Bloomberg Billionaires Index) เมื่อเดือนมีนาคม แต่ในตอนนี้มูลค่าสินทรัพย์สุทธิของเขาลดลงกว่า 24% จากระดับสูงสุดในเดือนมกราคม โดยมีมูลค่าสินทรัพย์สุทธิกว่า 160,600 ล้านดอลลาร์
ในขณะที่ Bitcoin ลดลงมากถึง 15% ในสัปดาห์ที่แล้วหลังจากที่ Musk โพสต์ข้อความบน Twitter ของเขาว่า Tesla จะไม่ยอมรับสกุลเงินดิจิทัลอย่าง Bitcoin ในการชำระเงินอีกต่อไป นอกจากนี้เขายังช่วยดันราคา Dogecoin หลังจากที่เขาทวีตว่าได้มีการทำงานร่วมกับนักพัฒนาโทเค็น Shiba Inu เพื่อปรับปรุงประสิทธิภาพการทำธุรกรรม
Musk วัย 49 ปีกลายเป็นบุคคลที่ร่ำรวยที่สุดในโลกในเดือนมกราคมหลังจากที่หุ้นของ Tesla พุ่งขึ้นเกือบ 750% ในปีที่แล้วท่ามกลางความร้อนแรงของหุ้นเทคโนโลยี แม้จะมีการรายงานผลกำไรในไตรมาสแรกที่สูงสุดเป็นประวัติการณ์ แต่ในปีนี้หุ้น Tesla ปรับตัวลดลงประมาณหนึ่งในห้าท่ามกลางปัญหาการขาดแคลนเซมิคอนดักเตอร์ทั่วโลกและการแข่งขันที่เพิ่มขึ้นจากผู้ผลิตรถยนต์แบบดั้งเดิม
มูลค่าสินทรัพย์สุทธิของ Musk ลดลงประมาณ 9.1 พันล้านดอลลาร์ในปีนี้ซึ่งมากที่สุดในบรรดามหาเศรษฐีในสหรัฐฯ ตามข้อมูลจาก Bloomberg Billionaires Index ในขณะเดียวกัน Arnault วัย 72 ปี เป็นผู้ที่มีมูลค่าสินทรัพย์สุทธิเพิ่มมากที่สุดในบรรดามหาเศรษฐีโลก โดยมีมูลค่าสินทรัพย์สุทธิของเขาเพิ่มขึ้นเกือบ 47,000 ล้านดอลลาร์ เป็น 161.2 พันล้านดอลลาร์ เนื่องจากยอดขายสินค้าฟุ่มเฟือยของบริษัทพุ่งสูงขึ้นในจีนและประเทศอื่น ๆ ในเอเชีย
ที่มา: Bloomberg
แท็ก:
Centibillionaire
Elon Musk
News Update
Tesla
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA